Las schibettas dal mais

Da Patrick Capaul

DADA (ante portas) “Superbixen”
Ils Lucernais DADA (ante portas) èn cumparids avant insaquants onns sco band da scolasts per buna luna a festivals sco era sin CD. Chantadurs cun ina bella fatscha, in zichel carisma, in zichel rock’n’roll – buna maschaida, sco ditg, per sound da buna luna. Però betg la massa substanza! Chanzuns cun melodias d’uffants, in pau yeahyeah, in pau huhuhu, in pau lalalalala … 
Ils temps èn sa midads e cun els era DADA. Gia l’ultim album “Seasons Change” ha fatg cler la nova direcziun: dapli melanconia, damain lalalalala = dapli substanza! DADA è daventà ina band endretga che fa in pass enavant album per album! Ed il nov album “Superbixen” cuntinuescha là nua che “Seasons Change” aveva gia inditgà la direcziun. Gronda musica da pop che vegn dad ina band che sa era far il rocken! Bellezza balladas + buns rockers = DADA (ina coola band svizra)
•••••••

Danko Jones “Sleep is the Enemy”
Nagut nov da collega schweinerock DANKO JONES! E tuttina fa el il rocken pli che mai! Il nov album “Sleep is the Enemy” è 101% rock’n’roll, 102% DANKO! Quest chantadur e ghitarrist canadais e ses dus attatgaders vi dal bass e la battaria conuschan ina suletta tactica da gieu: enavant! Nagin fa il rocken sin tala moda offensiv ed agressiv! Sche DANKO pretendeva anc avant dus onns “if you wanna know how to play the blues, get yourself a woman…”, dastga el sgrignir oz or el mund senza surfar “if you wanna know how to rock, get yourself a DANKO …!”
••••••••

Placebo “Meds”
Cun l’ultim album “Sleeping with Ghosts” è reussì al trio englais PLACEBO il sigl sisum las paradas mundialas, dentant han ils fans da l’emprima ura laschà crudar els, gist pervia da quest album! Memia bler pop, memia pauc PLACEBO – uschè han ils arguments tunà. Cun il nov album “Meds” empermetta PLACEBO in pass enavant! Dentant è “Meds” fin qua l’album il pli poppig da PLACEBO! Empermischuns, empermischuns …
Tuttina, “Meds” è era il meglier album da PLACEBO fin qua!
•••••••